SAOG wil minder steun op buitelandse fondsePres. Cyril Ramaphosa by die SAOG-beraad (Augustus 2019) (Foto: Elmond Jiyane/GCIS) Die Suider-Afrikaanse Ontwikkelingsgemeenskap (SAOG) wil voortaan minder steun op finansiering van ander lande, het die nuwe hoof van die organisasie Sondag gesê ná ŉ twee dag lange beraad in Dar es Salaam, Tanzanië. “Ons moet ons ekonomie verbeter sodat ons ons afhanklikheid kan verbeter,” het John Magufuli, president van Tanzanië, gesê. Byna 42% van die SAOG se algehele begroting vir 2019/20, sal deur eksterne donateurs verskaf word. Magufuli het gesê hy wil internasionale handel ŉ hupstoot gee deur ontslae te raak van handelsbeperkings en om infrastruktuur te verbeter. Die voormalige hoof van die SAOG, Namibiese president Hage Geingob, het Saterdag die leisels aan Magufuli oorhandig. Magufuli het gesê die industrialisasie van die streek sal sy grootste prioriteit bly tydens sy ampstermyn. Volgens hom is dit onaanvaarbaar dat ŉ streek, wat ryk is in hulpbronne, as arm beskou word. Hy versoek dat voortgesette sanksies op Zimbabwe, deur Westerse lande, opgehef moet word. Die SAOG bestaan uit 16 lande, waaronder Suid-Afrika, Zimbabwe, Namibië, Angola en Botswana. Die SAOG-leiers het tydens die beraad die besluit, of Burundi by die groep ingesluit moet word, uitgestel. Volgens die leiers moet die land nog verbeterings op ŉ paar gebiede aanbring. ŉ SAOG-afvaardiging sal die verbeterings monitor en terugrapporteer.